A BIZOTTSÁG 2017/2006/EK RENDELETE
(2006. december 20.)
az 51/2006/EK tanácsi rendeletnek a norvégtőkehal-állomány IIa. (közösségi vizek), IIIa. és IV. (közösségi vizek) ICES-övezetben folytatott halászatára vonatkozó fogási korlátozások tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2006. évre történő meghatározásáról szóló, 2005. december 22-i 51/2005/EK tanácsi rendeletre (1) és különösen annak 5. cikke (7) bekezdésére,
mivel:
(1)
Az 51/2006/EK rendelet 5. cikkének (7) bekezdése értelmében a Bizottság a 2006 első felében gyűjtött tudományos adatok fényében felülvizsgálhatja a norvégtőkehal-állománynak a IIa. (közösségi vizek), IIIa. és IV. (közösségi vizek) ICES-övezetben folytatott halászatára vonatkozó fogási korlátozásokat.
(2)
A Nemzetközi Tengerkutatási Tanács (ICES), valamint a halászati tudományos, műszaki és gazdasági bizottság (HTMGB) által kibocsátott új tudományos szakvélemény tükrében az 51/2006/EK rendeletet módosító 1259/2006/EK bizottsági rendelet (2) új fogási korlátozásokat állapított meg a norvégtőkehal-állománynak a IIa. (közösségi vizek), IIIa. és IV. (közösségi vizek) ICES-övezetben folytatott halászatára vonatkozóan.
(3)
A norvég tőkehal olyan északi-tengeri állomány, amellyel kapcsolatban a Közösség és Norvégia nem folytat közös gazdálkodást, jóllehet az állomány területileg megoszlik a két fél között.
(4)
Az 1259/2006/EK rendelet elfogadását követően a Közösség konzultációt folytattott Norvégiával, de az nem vezetett megállapodáshoz Norvégia és a Közösség között az említett állomány 2006-ra vonatkozó elosztási kulcsát illetően.
(5)
A Norvégia és a Közösség közötti elosztási kulcs hiányában, valamint elismerve azt a tényt, hogy Norvégia igényt tarthat az ICES és a HTMGB által ajánlott teljes kifogható mennyiség (TAC) egy részének kihalászására, a Közösségnek az ajánlott teljes kifogható mennyiségnél alacsonyabb autonóm fogási korlátozást kell megállapítania.
(6)
A közösségi autonóm fogási korlátozást az ajánlott teljes kifogható mennyiség 75 %-ában kell rögzíteni. Ez a százalékos arány megfelel ezen állomány utóbbi öt évben kifogott összmennyisége közösségi hányadának, és tükrözi az utóbbi években végzett megfigyelések adatai alapján kiszámított, becsült halászati övezeti megoszlást. Ez a megközelítés azonban nem befolyásolja a Közösség álláspontját az elosztási kulccsal kapcsolatban Norvégiával folytatandó jövőbeli tárgyalások során.
(7)
Az 51/2006/EK rendelet IA. mellékletét tehát ennek megfelelően módosítani kell.
(8)
Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
ELFOGADTA EZT A RENDELETET:
1. cikk
Az 51/2006/EK rendelet IA. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 20-án.